| **Issam Abdallah** |
| --- |
| Gimimo vardas | Issam Bassam Hassan Khalil Abdallah |
| Gimė | 1986 m.Chijamas, Nabatijos muchafaza, Libanas Libanas |
| Mirė | 2023 m. spalio 13 d. (~37 metai)Alma ech Chabas, Pietų Libano muchafaza, Libanas Libanas |
|  |
| Veikla | žurnalistas |
| Organizacijos | Reuters |

**Isamas Abdala** (arab. عصام عبد الله = *Issam Abdallah*, 1986 m. – 2023 m. spalio 13 d.) – Libano žurnalistas, dirbęs „Reuters" naujienų agentūroje. 2023 m. spalio 13 d. jis žuvo nuo Izraelio gynybos pajėgų (IDF) raketos pietų Libane, kai rengė reportažą apie Izraelio ir Hamas karą.

Gyvenimas
---------

I. Abdala pirmą kartą pradėjo teikti „Reuters" medžiagą 2007 m. dirbdamas laisvai samdomu darbuotoju, kol baigė studijas universitete. Jis visur su savimi nešiojosi vaizdo kamerą ir fotoaparatą nuotraukoms daryti. Pirmiausia jis teikė filmuotą medžiagą apie vidinius konfliktus Libane.

Isamas Abdala rengė reportažus iš karo Sirijoje, karo Ukrainoje ir kai kurių kitų konfliktų. Už reportažą apie sprogimą Beiruto uoste buvo nominuotas 2020 m. „Reuters" metų vaizdo žurnalistu. Jis pasaulio spaudai pateikė vieną pirmųjų ir ryškiausių katastrofos vaizdų. Abdala priklausė komandai, kuri 2022 m. laimėjo apdovanojimą už reportažus apie Rusijos ir Ukrainos karą.

Jis ir kiti žurnalistai 2023 m. spalio mėn. pranešė apie „Hezbollah" ir IDF smūgius Pietų Libane netoli Alma al-Šabo. Spalio 13 d. į grupę pataikė raketa arba granata. Žuvo Isamas Abdala, du AFP žurnalistai ir du transliuotojo „Al Džazira" žurnalistai buvo sužeisti, kai kurie iš jų – sunkiai. Libano kariuomenė teigė, kad raketą, kuria žuvo Abdala, paleido IDF. Kitas įvykio vietoje buvęs „Reuters" žurnalistas sakė, kad Abdala žuvo nuo sviedinių, paleistų iš Izraelio pusės.

Isamas Abdala buvo palaidotas 2023 m. spalio 14 d. savo gimtajame Chijamo mieste šalia prieš metus mirusio tėvo. Žurnalistai, norėdami pagerbti jo atminimą, ant kapo padėjo savo fotoaparatus.

Reakcijos į jo mirtį
--------------------

Kalbėdamas apie jo mirtį, Izraelio kariuomenės atstovas spaudai sakė: „Mes labai apgailestaujame", tačiau nepatvirtino, kad į žurnalistus pataikė Izraelio sviediniai.

Žurnalistas Maiklas Daunis, dirbantis laikraščiams „The New York Times" ir BBC, pakomentavo vaizdo įrašą, padarytą prieš pat incidentą: „Tai buvo tyčinis šūvis".

„Tanko sviedinys pataikė tiesiai į juos", – sakė „Al Džazira" korespondentas Ali Hašemas iš Alma al-Šabo ir pridūrė, kad reporterių grupė buvo aiškiai pažymėta kaip spaudos atstovai.

Libanas pateikė oficialų skundą Jungtinių Tautų Saugumo Tarybai dėl žurnalisto nužudymo jo teritorijoje. Libane manoma, kad tai buvo tyčinis nužudymas. Izraelio atstovas Jungtinėse Tautose pabrėžė, kad Izraelis niekada nenori pakenkti žurnalistams, tačiau karo metu „visko gali nutikti".

Agentūra „Agence France-Presse" (AFP) paragino Izraelio ir Libano valdžios institucijas „atlikti išsamų tyrimą, kad būtų nustatytos šaudymo palei sieną, per kurį žuvo ir buvo sužeisti žurnalistai, aplinkybės ir atsakomybė...".

Išnašos
-------

1. 1 2  Ward, Euan (2023-10-13). „A Reuters cameraman is killed and six other journalists are injured near Lebanon's southern border.". *The New York Times* (anglų). ISSN 0362-4331. Nuoroda tikrinta 2023-10-15.
2. 1 2 3 4  „Obituary: Reuters' Issam Abdallah covered the world's biggest events with bravery and insight" (anglų). Reuters. 2023-10-15. Nuoroda tikrinta 2023-10-15.
3. 1 2  Neumann, Julia (2023-10-14). „Pressefreiheit im Israel-Gaza-Krieg: Journalist\*innen als Zielscheibe". *Die Tageszeitung: taz* (vokiečių). ISSN 0931-9085. Nuoroda tikrinta 2023-10-15.
4. ↑  Darcy, Oliver (2023-10-13). „Reuters journalist Issam Abdallah killed in southern Lebanon, 6 others wounded" (anglų). CNN Business. Nuoroda tikrinta 2023-10-15.
5. ↑  „A Reuters videographer killed in southern Lebanon by Israeli shelling is laid to rest". *The Washington Post* (anglų). 2023-10-15. ISSN 0190-8286. Nuoroda tikrinta 2023-10-15.
6. ↑  „Journalist killed, six people wounded in Israeli attack on south Lebanon" (anglų). Al Jazeera. Nuoroda tikrinta 2023-10-15.
7. ↑  „Getöteter Reuters-Journalist: Libanon will bei UN Beschwerde einlegen" (vokiečių). euronews. 2023-10-14. Nuoroda tikrinta 2023-10-15.
8. ↑  „AFP calls for thorough investigation after journalists killed, wounded in southern Lebanon" (anglų). Agence France-Presse. 2023-10-14. Nuoroda tikrinta 2023-10-15.